Catarroja es suma a una nova edició del Circuit Solidari El Corte Inglés Parc Natural de l’Albufera
10 gen. 2024

Catarroja, 10 de gener del 2024. Arrenca amb força la novena edició del Circuit Solidari El Corte Inglés Parc Natural de l'Albufera. Ahir dimarts dia 9 de gener a la vesprada es va presentar aquesta nova edició amb la presència de representants dels municipis que participen en el Circuit, organitzadors i patrocinadors.

L'alcaldessa de Catarroja, Lorena Silvent, en representació dels diferents municipis que s'inclouen en aquest circuit va participar en l'acte de presentació al costat de Ximo Ventura, organitzador del Circuit, Pau Pérez Rico, director regional de Comunicació, Sostenibilitat i Relacions Institucions d'El Corte Inglés, Ana Sofía Chanzá, en representació dels clubs i Jaume Serra, president del Banc d'Aliments de València.

"Estem d'enhorabona per poder participar un any més en un esdeveniment tan rellevant i que és un exemple de com la unió de les diferents entitats implicades, patrocinadors, ajuntaments, clubs, esportistes, Banc d'Aliments és capaç de donar com a resultat iniciatives que conjuminen esport, medi ambient i especialment solidaritat", afirma l'alcaldessa Lorena Silvent.

Catarroja, igual que en edicions anteriors, és una de les 11 poblacions que participa en aquest circuit, que està patrocinat per El Corte Inglés i organitzat per Cronorunner, al costat d'Albal, Picassent, Sueca, Alcàsser, Benifaió, Beniparrell, Almussafes, Sollana, Riola i Alfafar. Alcàsser amb la seua Mitja Marató, la segona més antiga d'Espanya, i Alfafar amb el Gran Fons Nocturn es sumen al Circuit, que començarà oficialment el 18 de febrer i finalitzarà el 5 d'octubre a Catarroja.

De nou en aquesta edició, el Banc d'Aliments serà present en totes les carreres i tots els corredors i famílies podran aportar aliments per a les persones més necessitades, fent així el seu esforç més solidari.

En les seues nou edicions, el Circuit ha aconseguit una gran acceptació entre els atletes populars, que gaudeixen d'uns magnífics recorreguts pels paratges naturals pròxims al llac, la fauna i la flora del qual estan protegides des de fa dècades gràcies a la declaració de l'Albufera com a parc natural per la Generalitat Valenciana el 8 de juliol de 1986.

Les inscripcions per a participar en totes les carreres, a preu promocional, es poden realitzar en les plantes d'Esports dels centres d'El Corte Inglés a València fins al 14 de febrer.

El calendari de carreres és el següent:

18 de febrer – XIII 10K Albal “Por esa sonrisa”

23 de març – V 10K Ciutat de Picassent

27 de abril – IV 10K “Vila Materal” Ciutat de Sueca

11 de maig – XLII Mitja Marató d'Alcàsser

25 de maig – VI 10mil Passos Kangurs Benifaió

9 de juny – XXVI 10K Beniparrell

29 de juny – XXV 10K Almussafes

13 de juliol – XXXVII Volta a Peu Sollana  

27 de juliol – XXII Volta a Peu pel Xúquer – Riola

14 de setembre – XI Gran Fons Nocturn Alfafar

5 de octubre – XXXIX 10K Port de Catarroja